**HARIDUS- JA TEADUSMINISTEERIUMI NING NARVA LINNA VAHELINE**

**KOKKULEPE**

Narva …………. 2018. a

**Narva linn**, keda esindab põhimääruse alusel linnapea **Tarmo Tammiste**,

ning

**Haridus- ja Teadusministeerium**, keda esindab seaduse alusel haridus- ja teadusminister **Mailis Reps**,

lähtudes Narva linna ning Haridus- ja Teadusministeeriumi (edaspidi pooled) soovist asutada Narva linna Ida-Virumaa õpilastele nüüdisaegse õppekeskkonnaga riigigümnaasium

lepivad kokku alljärgnevas:

**I Üldsätted**

1. Käesoleva kokkuleppe aluseks on põhikooli- ja gümnaasiumiseaduse § 71, Narva munitsipaalharidussüsteemi 2015-2020 arengukava, Haridus- ja Teadus­ministeeriumi ning Narva linna vahel 24.05.2016 sõlmitud ühiste kavatsuste kokkulepe ja 19.05.2016 Narva linnavolikogu otsus nr 149 „Volituse andmine kokkuleppe sõlmimiseks“
2. Kokkuleppe eesmärgiks on määrata tegevuskava ja põhimõtted riigigümnaasiumi asutamisel Narva linna.
3. Pooled seavad sihiks, et hiljemalt 1. septembrist 2022 alustab Narva linnas (edaspidi *linn*) õppetööd riigi pidamisel olev gümnaasium, kus võimaldatakse gümnaasiumihariduse omandamist linna ja Ida-Virumaa õpilastele ning kus õppetöö korraldamisel lähtutakse Eesti Elukestva Õppe Strateegia 2014-2020 eesmärkidest ja riigigümnaasiumide kvaliteedikokkuleppest. Linna koolivõrk on ümberkujundatud ja optimeeritud vastavalt õppekohtade vajadusele.,
4. Eesmärgi täitmiseks vajalikud tegevused viiakse lõpule hiljemalt 31. augustiks 2022. Õppetööd riigigümnaasiumis alustatakse sel juhul ehituse finantseerimise tagamisel Euroopa Liidu struktuurifondidest hiljemalt 1. septembril 2022.
5. Käesolevas kokkuleppes toodud tähtajad kehtivad juhul, kui riigigümnaasiumi õppehoone ehitamist võimaldav detailplaneering kehtestatakse hiljemalt 31.12.2018. Juhul, kui toimingutega või otsusega viivitamine või muud pooltest sõltumatud asjaolud seavad ohtu käesolevas kokkuleppes toodud tähtajaks tulemuse saavutamise, siis lepivad pooled kokku muudatustes.

**II Senise koolivõrgu ümberkorraldamine, riigigümnaasiumi asutamine ja õppetingimuste loomine**

1. Haridus- ja Teadusministeerium (edaspidi ministeerium) asutab Narva linna kuni 900 õppekohaga gümnaasiumi.
2. Linn korraldab enda pidamisel olevad üldhariduskoolid hiljemalt riigigümnaasiumi tegevuse alustamise hetkeks ümber. Linna territooriumil õpivad riigigümnaasiumi õppetegevuse alustamise hetkest alates vähemalt 80% statsionaarses õppevormis õppivatest gümnaasiumiõpilastest põhikooli- ja gümnaasiumiseaduse § 2 lõike 3 punktis 4 toodud vormis tegutsevates riigi või kohaliku omavalitsuse pidamisel olevates gümnaasiumites. Linna gümnaasiumiastmetes õppivad õpilased viiakse üle ja arvatakse riigigümnaasiumi õpilaste nimekirja.
3. Linn võõrandab ministeeriumile riigigümnaasiumide tarbeks tasuta Narva gümnaasiumide kasutuses olnud gümnaasiumiastmele iseloomuliku vallasvara (õpikud ja muud õppetööga seotud teavikud ja õppevahendid, mis ei ole põhikoolile vajalikud).
4. Riigigümnaasiumi nime kooskõlastab ministeerium linnaga.

**III Õppetöö korraldamine**

1. Riigigümnaasiumi õppetöö korraldatakse arvestusega, et koolis õpivad nii eesti kui vene või muu emakeelega õpilased. Õppekavas võimaldatakse valikkursuseid, mis lähtuvad õpilaste individuaalsetest ja kogukonna huvidest ning riiklikest prioriteetidest, arvestades kooli võimalusi.
2. Õppetöö korraldamisel seatakse eesmärgiks kasutada gümnaasiumis õppetöö läbiviimiseks Narva linna ja maakonna asutuste (huvikoolid, spordibaasid muuseumid, teadusasutused, kõrgkoolid jne) ressursse, mille potentsiaal võimaldab mitmekesistada riigigümnaasiumi õppekavas ettenähtud valikaineid.

**V Õppekeskkonna kaasajastamine**

1. Linn võõrandab riigigümnaasiumi hoone ehitamiseks ja teenindamiseks vajaliku maa-ala Narva linnas (eelduslikult tänased kinnistud A. Puškini 29a, 31, 33) tasuta Eesti Vabariigile ministeeriumi kaudu hiljemalt kuue kuu jooksul detailplaneeringu kehtestamisest.
2. Riigigümnaasiumi õppehoone sobivaim asetus maa-alal, hoonete ehitusaluse maa muudatused ning teenindava infrastruktuuri (sh parklad, puhkealad jne) asukoht maa-alal leitakse detailplaneeringuga. Pärast detailplaneeringu eskiisi kooskõlastamist viiakse detailplaneeringu raames parima ruumilise tulemuse saavutamiseks läbi arhitektuurivõistlus. Arhitektuurivõistluse eesmärk on riigigümnaasiumi ruumiprogrammi lahendamine nii, et tekiks nüüdisaegne õppekeskkond sarnaselt teistele riigigümnaasiumitele. Kui võistluse käigus või pärast võistluse läbiviimist detailplaneeringu edasisel menetlemisel selgub, et arhitektuurivõistluse võidutööd antud kohta projekteerida ei ole võimalik, lepivad pooled kokku riigigümnaasiumi uues asukohas ja riigigümnaasiumi tegevuse alustamise uues tähtajas arvestades tõukefondide toetuse kasutamise tähtaegu.
3. Linn tagab vajadusel (kui seda näeb ette arhitektuurivõistluse võidutöö) riigigümnaasiumi hoone ehitamiseks ja teenindamiseks vajalikule maa-alale tasuta ligipääsu- ja/või parkimisservituudi linnale kuuluvatel naaberkinnistutel. Linn tagab vajadusel naaberkinnistutele ligipääsu nii, et selleks ei ole vaja kasutada riigigümnaasiumi maa-ala. Kinnistule ligipääsu tagamiseks vajalikud ühendusteed ning tehnovõrgud ehitab välja linn omal kulul hiljemalt ehitustööde alustamise kuupäevaks.
4. Pooled peavad läbirääkimisi Narva Kesklinna Gümnaasiumiga ühise spordihoone ehitamiseks, mida saavad kasutada ka Narva Eesti Gümnaasium ja teised piirkonna koolid. Ühise spordihoone ehitamise ja rahastamise kokkulepe sõlmitakse hiljemalt arhitektuurivõistluse väljakuulutamise hetkeks.
5. Õppetegevuse või õppetegevust toetavate tegevuste läbiviimiseks linna omandis olevate õpperuumide ja rajatiste kasutamise tingimustes, samuti gümnaasiumi õpilaste laiemate sporditegemise võimaluste loomises lepitakse täiendavalt kokku kirjalikus lepingus. Ruumide ja rajatiste kasutamise tingimused lähtuvad põhimõttest, et kasutusse andmisel kaetakse kasutusse andmisega kaasnevad otsesed kulud, kasutusse andmisest ei teenita tulu ning kasutusse andmise tingimused ei tohi olla ebasoodsamad kui Narva linna pidamisel olevatel koolidel.
6. Ministeerium kaasab riigigümnaasiumi õppekeskkonna kaasajastamisele projekteerimis- ja ehitusjuhina ning hangete läbiviijana omal kulul RKAS-i. Linn annab kinnistute võõrandamiseni ministeeriumile ja RKASile volituse läbi viia kõiki vajalike toiminguid ja täitma kõiki projekti raames riigihangete korraldamisega (sh. arhitektuurivõistlus) seotud riigihangete seadusest tulenevaid kohustusi.

**VI Riigigümnaasiumi rahastamine**

1. Riigigümnaasiumi rahastatakse põhikooli- ja gümnaasiumiseaduses sätestatud korras ja põhimõtetel.
2. Riigigümnaasiumi kulud kaetakse iga-aastase riigieelarve seadusega Haridus- ja Teadusministeeriumi valitsemisala kuludes riigikoolidele ettenähtud mahus.

**VII Riigigümnaasiumi personal**

1. Direktori ametikoha täitmiseks kuulutab ministeerium välja avaliku konkursi. Konkursikomisjoni koosseisu kutsutakse ka linna esindaja. Direktor asub tööle vähemalt üks aasta enne õppetöö algust.
2. Direktor korraldab õppealajuhatajate, õpetajate, tugispetsialistide ning teiste õppe- ja kasvatusalal töötavate töötajate ametikohtade täitmiseks avalikud konkursid ja sõlmib konkursil edukaimateks osutunud kandidaatidega töölepingud hiljemalt 15. augustiks 2022. Muude töötajate ametikohad täidetakse direktori kehtestatud korras.

**VIII Kogukonna kaasamine koolivõrgu ümberkorraldamisse**

1. Narva Linnavalitsus tagab koolivõrgu ümberkorraldamisega ja riigigümnaasiumi asutamisega seonduva informatsiooni levitamise Narva linna gümnaasiumide õpilastele ja nende lastevanematele, vilistlastele, töötajatele ja hoolekogule avalikel aruteludel, lastevanemate koosolekutel ning suhtluses meedia ja maakonna teiste omavalitsustega.

1. Ministeerium kaasab linna esindaja riigigümnaasiumi hoolekogu töösse.

**Narva linn Haridus- ja Teadusministeerium**

Tarmo Tammiste Mailis Reps

linnapea minister